
	                     Р Е П У Б Л И К А   Б Ъ Л Г А Р И Я
   К О М И С И Я   З А   П Р О Т И В О Д Е Й С Т В И Е  Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
     София 1000, пл. "Света Неделя" №6,  тел: (+359 2)  9401 444 , факс: (+359 2) 9401 595




Р Е Ш Е Н И Е  
№  РС-931-22-014



Днес, 22.02.2023 година, в град София, Комисията за противодействие на корупцията и за отнемане на незаконно придобитото имущество, в състав:


За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
	

У С Т А Н О В И:

Производството е по реда на чл. 71, ал. 1, предл. 1 от Закона за противодействие на корупцията и за отнемане на незаконно придобитото имущество, образувано въз основа на Решение на Комисията за противодействие на корупцията и за отнемане на незаконно придобитото имущество (КПКОНПИ) № КИ-3 от 11.01.2023 г. по сигнал с рег. № ЦУ01/С-931/22.12.2022 година.
Сигналът е подаден против Мартин Митев – общински съветник и председател на Общински съвет (ОбС) П.
По същество в сигнала се съдържат твърдения, че председателят на Общински съвет П. е и административен директор на МБАЛ “ ****” в П. С решение на Общински съвет П. № 1145/24.11.2022 г. частично е променен Общия устройствен план /ОУП/ за два имота в П., за които имоти болницата има инвестиционен интерес за построяване на нова или разширение на съществуващата болница. Същото решение е върнато от областния управител на П. за преразглеждане, поради нарушения на материално-правните разпоредби и административно-производствени правила при приемането му. На 22.12.2022 г. е проведено поредно заседание на Общинския съвет, където отново е гласувана тази частична промяна на ОУП. Сочи се, че и на двете заседания Митев не е декларирал частен интерес и не само, че е присъствал на обсъждането, но е водил и самите заседания.    
Във връзка с твърденията в сигнала Комисията е изискала и получила с писмо вх. № ЦУ01-250#3/08.02.2023 г. на КПКОНПИ от председателя на Постоянната комисия по ЗПКОНПИ към ОбС П. заверени копия на следните документи: Клетвен лист на Мартин Митев от 16.03.2020 г.; Протокол от 16.03.2020 г. за избор на Председател на ОбС П.; Протокол №53 от 24.11.2022 г. на ОбС П.; протокол за гласуване (поименен списък) за гласуването по точка от дневния ред 28/21.11.2022 г.; писмо до Председателя на ОбС П. от областния управител на Област П. за връщане за ново обсъждане на Решение № 1145 по Протокол № 53/26.11.2022 г.; Заповед № РД-29-29 от 12.12.2022 г. на Областния управител на област П.; Протокол №55 от 22.12.2022 г. на ОбС П.; протокол за гласуване (поименен списък) за гласуването по точка от дневния ред 1/22.12.2022 г.
В допълнение в КПКОНПИ е получено писмо с вх. № ЦУ01-250#4/09.02.2023 г. от изпълнителния директор на МБАЛ “****”ЕАД с информация относно действащи договори между дружеството и Мартин Митев.
Служебно е направена справка в НБД „Население“, на електронната страница на Община П., в Търговския регистър и регистър на юридическите лица с нестопанска цел (ТРРЮЛНЦ), както и в Регистъра на уведомленията за трудовите договори и уведомления за промяна на работодател.

След като обсъди събраните в хода на административното производство доказателства, Комисията установи следното от фактическа страна:

Мартин Митев е избран за общински съветник в ОбС П. за мандат 2019-2023 г., като е подписал клетвен лист на 16.03.2020 година. От същата дата е Протокол от временна комисия за провеждане на процедура по избор на Председател на Общински съвет П., според който Митев е избран за такъв с повече от половината гласове на всички гласували.  
От предоставените доказателства с писмо вх. № ЦУ01-250#3/08.02.2023 г. на КПКОНПИ от председателя на Постоянната комисия по ЗПКОНПИ към ОбС П., е видно, че на 24.11.2022 г. е проведено заседание на Общинския съвет П.. Съгласно изготвения Протокол № 53 в началото и в края на заседанието са присъствали 40 общински съветници, а същото е председателствано от Председателя Мартин Митев. Като точка 28 от приетия дневен ред на заседанието е разгледано Предложение с вх. № ОбС -1480/18.11.2022 г. от Кмета на община П. Г. С. относно одобряване на частично изменение на Общ устройствен план (ОУП) на гр. П. за УПИ І-659.1119 и УПИ VІІІ-659.1121 в квартал 841 по плана на гр. П. и изменение на Подробен устройствен план – План за регулация и застрояване (ПУП-ПРЗ) за УПИ І-659.1119 и УПИ VІІІ-659.1121 в квартал 841 по плана на гр. П.. С Решение № 1145 от 24.11.2022 г. ОбС П. одобрява Проект за частично изменение на Общ устройствен план (ОУП) на гр. П. за УПИ І-659.1119 и УПИ VІІІ-659.1121 в квартал 841 по плана на гр. П. и изменение на Подробен устройствен план – План за регулация и застрояване (ПУП-ПРЗ) за УПИ І-659.1119 и УПИ VІІІ-659.1121 в квартал 841 по плана на гр. П. С частичното изменение на ОУП за имотите се установява устройствена зона за „Обществено обслужване“- Оо. С изменението на ПУП се образуват нови урегулирани поземлени имоти: І- За болнично заведение, VІІІ- За озеленяване и алея/тротоар между тях в кв. 841 по Плана за регулация на гр. П.. От приложения списък с поименното гласуване на присъстващите общински съветници е видно, че Мартин Митев не е гласувал по тази точка. Протоколът за гласуване е подпечатан с печата на  Председателя на ОбС П. и подписан от същия.
 На 12.12.2022 г. в Админстрацията на Община П. постъпва писмо с № АК-02-161 от Областния управител на област П. Съгласно правомощията му по чл. 32, ал. 1 и ал. 2, вр. чл. 31, ал.1, т. 5 от Закона за администрацията и чл. 45, ал. 4 от Закона за местното самоуправление и местната администрация, областният управител връща за ново обсъждане в ОбС П. Решение № 1145 по Протокол № 53 от 24.11.2022 г. като незаконосъобразно поради допуснати съществени нарушения на материално-правните разпоредби и административно- производствените правила. 
На 22.12.2022 г. е проведено заседание на Общински съвет П., като първа точка от приетия дневен ред на заседанието е Преразглеждане на Решение № 1145 по Протокол № 53 от 24.11.2022 г., върнато за ново обсъждане от Областния управител на област П. със заповед № РД 29-29/12.12.2022 г. Заседанието се води от Председателя Мартин Митев. Преди пристъпване към обсъждане и гласуване, Председателят дава думата на Кмета на община П., за да представи причините за ветото на Областния управител на област П.. В своето изказване Г. С. посочва, че Областният управител е формирал неправилно своите изводи за допуснати пропуски и нарушения при прилагането на законоустановените правила, като е приел, че липсата на достатъчно данни и доказателства за проведените процедури в Предложението, прави същото недостатъчно обосновано и дори незаконосъобразно приетото Решение на ОбС П. С. припомня на общинските съветници, че в практиката на ОбС П. и в настоящия момент, и преди, когато самият той е бил Председател на ОбС П., не са били изпращани в цялост на хартия всички материали по конкретен проект на решение що се отнася до институционалния надзор за законност. Той обръща внимание, че и в конкретния случай става въпрос за неприлагането на пълния комплект документи от проведените процедури, съпровождащи едно такова решение, свързано с промяна на ОУП, а не за закононарушение. В този смисъл Кметът на община П. заявява, че макар формално мотивите на Областния управител за връщане на Решението за ново обсъждане   в ОбС П. да са основателни, то те се такива доколкото органът на изпълнителната власт не е бил коректно запознат с „хартиената“ процедура, която документира изпълнението на всички изисквания на закона. Пред присъстващите общински съветници С. показва съпровождащите документи- протокол от Обществено обсъждане, обява за обществено обсъждане, публикации в медиите, Решение на РИОСВ-П. във връзка с частичното изменение на ОУП за преценяване необходимостта от извършване на екологична оценка, съгласувателна процедура с Министерство на културата, Становище на Националния институт за недвижимо културно наследство, протокол от обсъждането на Експертния съвет за устройство на територията и т.н. 
След предложено гласуване за потвърждаване на решението ОбС П. приема Решение 1158 от 22.12.2022 г., с което одобрява Проект за частично изменение на Общ устройствен план (ОУП) на гр. П. за УПИ І-659.1119 и УПИ VІІІ-659.1121 в квартал 841 по плана на гр. П. и изменение на Подробен устройствен план – План за регулация и застрояване (ПУП-ПРЗ) за УПИ І-659.1119 и УПИ VІІІ-659.1121 в квартал 841 по плана на гр. П. С частичното изменение на ОУП за имотите се установява устройствена зона за „Обществено обслужване“- Оо. С изменението на ПУП се образуват нови урегулирани поземлени имоти: І- За болнично заведение, VІІІ- За озеленяване и алея/тротоар между тях в кв. 841 по Плана за регулация на гр. П.. От приложения списък с поименното гласуване на присъстващите общински съветници е видно, че Мартин Митев не е гласувал по тази точка, като отново протоколът е подпечатан с печата на  Председателя на ОбС П. и подписан от него, като удостоверение за верността на съдържанието му.
От извършена справка в Регистъра на уведомленията за трудовите договори и уведомления за промяна на работодател се установи, че Митев е заемал длъжността „директор“ в „МБАЛ “ ****” ЕАД в периода от 30.10.2020 г. до 01.12.2020 година. Тази информация се потвърждава и от писмото на изпълнителния директор на МБАЛ “****”ЕАД с вх. № ЦУ01-250#4/09.02.2023 г. на КПКОНПИ, според което между дружеството и Митев е бил сключен трудов договор в периода от 30.10.2020 г. до 01.12.2020 г. за длъжността административен директор. От 01.12.2020 г. до 07.06.2021 г. Митев подписва договор за възлагане с изпълнителния директор на МБАЛ “****”ЕАД, по силата на който той се задължава да консултира упълномощени служители на болницата във връзка със сключване и подписване на договори, анекси, споразумения и приложения с РЗОК гр. П., както и при проверки от РЗИ гр. П. и РЗОК гр. П..
От справка в ТРРЮЛНЦ става видно, че „МБАЛ “ ****.” ЕАД с ЕИК: **** е търговско дружество с едностепенна система на управление - Съвет на директорите в състав: Ж. С. К., П. И. Д. и Т. Й. В., с представител П. И. Д. Едноличен собственик на капитала на дружеството е „****“ АД, ЕИК: ****. 

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Мартин Митев, в качеството му на общински съветник и председател на ОбС П. за мандат 2019-2023 г. е лице, заемащо висша публична длъжност по чл. 6, ал. 1, т. 32 от ЗПКОНПИ и органът, компетентен да се произнесе относно наличието или липсата на конфликт на интереси по отношение на него, е КПКОНПИ.  
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон. В Правилника за организацията на Общински съвет П., неговите комисии и взаимодействието му с общинската администрация за мандат 2019-2023 в чл. 18 са изброени правомощията на Председателя на Общинския съвет, сред които да ръководи подготовката за заседанията на съвета, да свиква, открива, ръководи и закрива заседанията му и да удостоверява с подписа си верността на протоколите от заседанията и текстовете на приетите актове. 
Видно от събраните по преписката доказателства Мартин Митев упражнява свое правомощие по служба като председателства и закрива заседанията на Общинския съвет П. на 24.11.2022 г. и на 22.12.2022 г., подписва изготвените протоколи, но при липса на частен интерес. Видно е също, че макар да открива и води заседанията за гласуванията по точка 28 от дневния ред на 24.11.2022 г. и за прегласуване на решението по точка първа от дневния ред на 22.12.2022 г., Митев не е гласувал по тези точки, като това е отразено в приложените поименни списъци на гласувалите общински съветници. В конкретния случай дори и да беше гласувал при приемане на Решение № 1145/ 24.11.2022 г. и на Решение № 1158/ 22.12.2022 г. и неговият вот беше отразен в поименните списъци с гласувалите общински съветници, то упражненото право би било осъществено отново при липса на частен интерес. 
Това е така, защото към момента на гласуване на решенията – на 24.11.2022 г. и на 22.12.2022 г., Митев не се е намирал в каквито и да било отношения с „МБАЛ “ ****” ЕАД. Безспорно се установява, че Мартин Митев е заемал длъжността „административен директор“ в болничното заведение по трудов договор, за срок от 1 месец, считано от 30.10.2020 г. до 01.12.2020 г. От тази дата до 07.06.2021 г. между него и изпълнителния директор на лечебното заведение е бил сключен граждански договор за извършване на консултантски услуги от страна на Митев във връзка със сключване на договори, анекси, споразумения и приложения с РЗОК гр. П., както и при проверки от РЗИ гр. П. и РЗОК гр. П.. На първо място позициите, които Митев е заемал в „МБАЛ “ ****” ЕАД на административен директор и външен консултант не предполагат негова ръководна роля или участие в управлението на дружеството, обуславящи свързаност по смисъла на § 1, т. 15, б. „б“ от ДР на ЗПКОНПИ. Освен това Митев е прекратил всякакви правоотношения с болничното заведение след 07.06.2021 г., т.е. близо година и половина преди гласуването на Решение № 1145/ 24.11.2022 г. и на Решение № 1158/ 22.12.2022 г. 
 
С оглед на събраните доказателства не може да се направи извод за свързаност между Мартин Митев и „МБАЛ “ ****” ЕАД към момента на упражняване на правомощието му по служба (водене на заседанията на ОбС П., на които са гласувани  Решение № 1145/ 24.11.2022 г. и Решение № 1158/ 22.12.2022 г.) по смисъла на § 1, т. 15, б. „б“ от ДР на ЗПКОНПИ, следователно не може да се обоснове и частен интерес. Липсата на частен интерес, като елемент от състава на конфликта на интереси по чл. 52 от ЗПКОНПИ, обуславя извод за невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма. 

От представените по преписката доказателства не се установи Мартин Митев да е упражнил свои правомощия по служба (гласуване) по отношение на приетите Решение № 1145/ 24.11.2022 г. и Решение № 1158/ 22.12.2022 г. на ОбС П., обективирани в  Протокол № 53 от 24.11.2022 г. и Протокол № 55 от 22.12.2022 на ОбС П..
Липсата на упражнени правомощия по служба от лицето, заемащо висша публична длъжност, изключва наличието на нарушение на разпоредбите на Глава Осма, Раздел II от ЗПКОНПИ, съответно води и до липсата на конфликт на интереси.

Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
Р Е Ш И:

НЕ УСТАНОВЯВА конфликт на интереси по отношение на Мартин Митев, ЕГН ****, общински съветник и председател на Общински съвет П., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с това, че е водил заседанията на Общински съвет П. при гласуването на Решение № 1145/ 24.11.2022 г. и Решение № 1158/ 22.12.2022 г., поради липса на частен интерес.

НЕ УСТАНОВЯВА конфликт на интереси по отношение на Мартин Митев, ЕГН ****, общински съветник и председател на Общински съвет П., и в това му качество лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, във връзка с приемането на Решение № 1145/ 24.11.2022 г. и Решение № 1158/ 22.12.2022 на ОбС П., поради липса на упражнени правомощия по служба.

Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗА ПРЕДСЕДАТЕЛ:………………….…………./ АНТОН СЛАВЧЕВ /

ЧЛЕН:……………………………………..../АНТОАНЕТА ЦОНКОВА/

ЧЛЕН:…………………...……………....…………../ПЛАМЕН ЙОЦОВ/

  ЧЛЕН:…………………………………................./СИЛВИЯ КЪДРЕВА/

